গত বছরের প্রধান আর্থিক কেলেঙ্কারি ছিল বাংলাদেশ ব্যাংকের অর্থ পাচার। প্রথমবারের মতো কেন্দ্রীয় ব্যাংকের ওপর আঘাত এল। আর্থিক খাতে, ব্যাংকিং খাতে যে অনিয়মকে প্রশ্রয় দেওয়া হচ্ছিল, তারই শিকার হলো বাংলাদেশ ব্যাংক। সরকারি মালিকানাধীন ব্যাংকগুলোতেও দুর্নীতির ঝুঁকি অনেক বেড়েছে। এটা এক শঙ্কাজনক অবস্থা। কারণ, এসব অনিয়ম ও দুর্নীতির বিরুদ্ধে কার্যকর পদক্ষেপ দেখতে পাওয়া যায়নি। অন্যভাবেও বাংলাদেশ থেকে অর্থ পাচারের বিষয় জাতীয় ও আন্তর্জাতিকভাবে আলোচিত ছিল। সুইস ব্যাংকসহ অবৈধ পথে অর্থ পাচারের তালিকায় বাংলাদেশের অবস্থান আন্তর্জাতিকভাবেই বেশি উঁচুতে ছিল। আগের বছর থেকে পাচার বৃদ্ধির হারও ছিল বেশি। আন্তর্জাতিকভাবে তুলনামূলক দুর্নীতির মানদণ্ডে বাংলাদেশের অবস্থান দক্ষিণ এশিয়ায় আফগানিস্তানের পরই। এটা খুবই দুঃখজনক। বিভিন্ন জরিপে ৬৯ শতাংশ মানুষকে সেবা খাতে দুর্নীতির শিকার হতে হয়েছে বলে দেখা গেছে। মাননীয় অর্থমন্ত্রীও বলেছেন, বড় বড় দুর্নীতির কারণে জাতীয় আয় ২ শতাংশ ক্ষতিগ্রস্ত হয়েছে। এখানে বলা দরকার, আমাদের দুর্নীতিগুলোতে বিদেশিরাও জড়িত বলে দেখা গেছে।